Cesarhanmun/geonobi-data huggingface dataset:
地名: 會寧 (咸鏡道, 都護府)
年: 1469.0

○義禁府啓: "曾降傳旨: ‘逆賊李施愛等緣坐人, 須卽區處。’ 敬此前件緣坐人內處絞人, 令敬差官鄭垠, 據籍憑考年歲施行, 待年人竝保授親屬, 永屬奴婢及安置人內, 其已磨勘前後啓本, 一無差誤者, 幷依律文, 具錄姓名于後。 請令其道觀察使, 差人管押, 次次交割。 咸興人崔玉同父道生、北靑人張奉子毛知、洪原人金春敏父以生ㆍ田達ㆍ父田松, 竝處絞; 定平人李明義妾緣今ㆍ李崇智妾仲德、永興人朴守生弟達生ㆍ圭生、會寧人金致溫弟山守、吉州人李施郁後妻思略、李植亨妻今伊、李英發妻粉伊、弟巨夫非、金九守妻玉台、李宗繼弟宗茂, 永屬唐津縣奴婢; 吉州人李孝宗妻白時, 永屬南海縣婢; 端川人李愼孫母李德、妻丹香、弟敬孫, 永屬寶城郡奴婢; 李愼孫女子敬非, 待年永屬爲婢; 端川人金仁洽妻毛乙介、金致明妻七伊、咸興人金成右妻內隱今、弟長守ㆍ末乙生, 永屬光陽縣奴婢; 金守生三寸姪江中ㆍ亡龍、金成右三寸姪玉年, 待年安置; 咸興人金整妻莫德、弟欣同、利城人金右昌妻金加伊、兄玄玉、弟松德ㆍ順德、北靑人金末孫妻德今, 永屬機張縣奴婢; 端川人李愼孫女子順非、金仁洽女子哲非ㆍ哲斤、金致明女子仇叱介、北靑人朴孝孫子宗繼、張奉子守明、女子三德ㆍ禾德ㆍ粉同、子三同、韓赫女子率今ㆍ貴銀ㆍ召史、金末孫女子石乙金、子銀同、洪原人李乙奉子順伊ㆍ順同、女子吾莊、嚴興發女子於郞、子慶智、咸興人末乙巾女子內里介、子末山、李林子同伊ㆍ同金、金整女子云非ㆍ孝台, 待年永屬爲奴婢; 李施愛孽三寸叔李坤、金九守三寸叔南進、金末孫三寸叔致生, 安置; 北靑人李若同妻弄金、兄孟孫, 永屬固城縣奴婢; 北靑人趙完玉三寸姪莫同ㆍ哲同、崔漢卿三寸姪都致, 待年安置; 北靑人朴孝孫妻聰明、張奉妻班道、妾銀氏夫知、洪原人金春敬妻三德、田達妻終今、弟溫達, 永屬鎭海縣奴婢; 咸興人朱澄女子終非、子終達、韓崇智女子仇非, 待年永屬爲奴婢; 咸興人嚴承敏妻今台、李義生妻內隱伊、弟仲生、北靑人韓赫弟孝同、洪原人韓繼春妻貴德、兄繼生、崔漢卿妻內隱伊、咸興人朱澄妻栗伊, 永屬河東縣奴婢; 金守生女子毛老非、金右昌子金干、女子石乙非、李林女子李德, 待年永屬爲奴婢; 北靑人朴成伯壻朴安道ㆍ姜水生ㆍ金繼生、李孝紀子光山安置; 北靑人李孝順兄孝詳ㆍ孝精, 永屬南海縣奴; 北靑人趙完玉妻寶今、妾玉非、弟山玉、咸興人安仲生妻班德、子內隱同ㆍ末乙山、崔玉同母生德、妻勝非、弟玉實, 永屬泗川縣奴婢; 吉州人金性命子無作只, 待年永屬爲奴; 咸興人崔玉同三寸叔化尙、李仲和三寸叔李興, 安置; 洪原人李乙奉妻虫介、趙壁妻性今, 永屬東萊縣婢; 咸興人韓崇智兄韓守, 永屬興陽縣奴; 吉州人崔閏孫子同於之, 待年永屬爲奴; 咸興人金玉生妻白時、弟玉田ㆍ觀南、金守生妻亏斤、弟山已, 永屬長興府奴婢; 韓崇智子哲同、金玉生子義同、金水生女子德非, 待年永屬爲奴婢; 金守生三寸姪江金, 待年安置; 定平人鄭惠妻加伊永, 屬迎日縣婢; 慶源人孟崇仁妾慶源花、崔得敬妻玉今、弟敏敬、鍾城人咸汝諧妻莫加、會寧人朴盡孝妻月花, 永屬長鬐縣奴婢; 李施愛妾女子李非、李施郁子茂山、咸興人崔玉同弟崔山、咸汝諧女子石乙莊ㆍ仇夫, 待年永屬爲奴婢; 永興人朴守生三寸姪金伊丁、會寧人朴盡孝三寸姪連孫, 安置昆陽; 咸興人金成雨三寸姪略同ㆍ孝孫、安仲生三寸姪安山、朴守生三寸姪鐵山ㆍ末應山, 待年安置。" 上令院相議之。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、左議政金礩、左贊成金國光等議啓曰: "李施愛等, 非他反臣之比, 至擧兵抗國。 經時乃定, 其時所殺節度使以下, 無慮數百人, 皆國之良。 先王初欲屠城, 當其旣得施愛, 放軍之日, 深恨未盡捕斬。 今若處其緣坐人於近道, 非徒不如法, 無以懲惡。 且脅從旣皆勿治。 今之緣坐, 無首從悉配極邊, 年未滿者十歲以上竝配, 以鑑萬世。 治大逆而經年未定, 實爲稽緩。 宜速定。" 從之。
地名: 會寧 (咸鏡道, 都護府)
年: 1470.0

○唐人
              金衆伊, 自毛憐衛, 來投永安道
              會寧鎭; 婦女河知哥, 自同衛, 來投穩城鎭; 文中旺、安金山、金山妻小姓、親男好心波ㆍ何心波、旺時、旺時妻沙河娘、親男鎖古奴ㆍ延時波、親女鎖之、婦女妙時、的兀剌、的兀剌親女鎖果脫、親男鎖另哥, 俱自建州衛, 來投平安道
              滿浦鎭, 差司譯院正咸仲良, 押解遼東。
地名: 會寧 (咸鏡道, 都護府)
年: 1471.0

○禮曹啓: "唐人
              高阿加大、鋤時等供稱: ‘俺等俱係遼東
              東寧衛人, 前被阿赤郞耳住兀良哈
              多伊乃, 搶去爲奴。 前年七月, 逃來至會寧鎭, 多伊乃根尋而來, 請于府使, 帶去。 今年五月, 又逃來, 願還本土。’" 命院相議之。 申叔舟等議: "前此唐人爲兀良哈所擄而逃來者, 邊將還給, 至再三逃來, 然後上送于京。 將解送遼東, 復疑其人漏我國邊將還給事, 乃不解送, 分置諸邑, 居住。 其後, 又有如此者, 世祖以爲: ‘其還給事, 乃邊將所爲。 若遼東知而問之, 以實答之, 無難。’ 遂命解送。 其前例如此不同, 臣等意, 待唐人
              多士介至京, 究問會寧府使還給事狀, 如有不可解送事因, 則分置諸邑; 否則解送遼東, 爲便。" 傳曰: "可。"

○永安北道兵馬水軍節度使宣炯馳啓: "頃承諭書: ‘今阿下等無故嘯聚, 殺我邊民, 是自取誅夷, 不可不懲。 阿下何人耶? 其所聚者何種? 所居何地? 其道路遠近、險夷及作賊所因, 詳訪以啓。’ 臣將諭書事意, 訪問各鎭, 會寧鎭城底野人等言: ‘作賊者, 下朴加別羅住者里、無豆, 西家舍住照吾主、仇音夫可、甫里、愁音夫可、毛多厚、余愁, 蒙古住多隱他、於沙, 下乙注江住阿下、劉弄可、阿下子車和, 吾治安住都羅、尙家、豆甫、非可, 尙家下住伐乙虛、無澄巨等十八人。 其道路遠近、險夷, 則下朴加別羅住者里、無豆等家, 距鎭四息二日程, 其路由上甫乙下始入, 過西家舍, 歷小峴二、江灘三, 其間頗險; 西家舍住照吾主、仇音夫可、甫里、愁音夫可、余愁、毛多厚等家, 四息二日程, 其路由上甫乙下始入, 歷二峴、三灘, 其間平易; 蒙古住多隱他、於沙等家, 四息二日程, 其路由上甫乙下始入, 過西家舍, 歷小峴二、江灘三, 其間平易; 下乙〈注〉江住阿下、劉弄可、阿下子車和等家, 四息二日程, 有二路, 小路則由下多家舍始入, 過中斜地、無乙界, 歷中峴二、小峴三、權豆家前江灘一, 其間險惡, 中路則由下多家舍, 過中斜地、仇羅, 歷大峴一、小峴四、權豆家前江灘一, 其間平易; 吾治安住都羅、尙家、豆甫、非可等家, 六息三日程, 其路由古羅耳洞始入, 歷一峴、一灘, 其間平易; 尙家下住伐乙虛、無澄巨家, 四息二日程, 其路由古羅耳洞始入, 歷一峴、一灘, 其間平易; 下伊亂住朴加大家, 五息二日半程, 由古羅耳峴始入, 歷江灘一, 其間平易。’ 其作賊之因, 則會寧城底野人
              高乙古等言: ‘者里云: 「向者, 進朝鮮時, 接待甚卑下; 且吾奴逃入國境, 不還於我, 送遼東; 每年謁邊將, 亦不許上京。 以此銜之, 入虛水羅, 殺害人物耳。」 無豆云: 「在庚辰年, 朝鮮招殺我父, 幷奪衣馬, 以此銜之, 與者里, 結黨作賊。」’ 馬千里等言: ‘阿下云: 「去庚辰年, 往中原時, 朝鮮盡殺我妻子。 其後因李施愛兵亂, 作賊茂寧地面, 搶奪牛馬而來, 馬旋故失, 將其皮張及貂皮, 謁會寧節制使, 以謝前罪, 因要上京而不得。 以此銜之, 與伐乙虛、者里等作賊。」’ 李家紅等言: ‘伐乙虛、無澄巨等云: 「去庚辰年, 浪甫兒罕征伐時, 我同生族類, 無故被殺, 至於鞍馬、衣服幷奪。 其後雖來往, 請上京亦不許。 他人, 雖微賤, 皆得高爵、厚祿, 我等獨未蒙恩, 以此銜之, 與阿下、伐乙虛、無澄巨、者里等, 結黨作賊, 到今悔恨, 實多惶懼亦深。」’ 臣意謂, 彼雖云, 然賊變難測, 且前日之犯, 不可不懲。 臣謹備入攻之具, 以待變。" 下院相議之, 鄭麟趾議: "以小憤輕擧, 未便; 受侮, 又不問亦未便。 彼之誠心悔過, 雖曰未知, 宜以邊將, 書諭彼曰: ‘汝等殺害鷹人, 罪固不小。 國家擧兵問罪, 汝將焉逃? 汝若誠心革面, 盡還搶物, 親來服罪, 庶乎可免。’" 鄭昌孫、韓明澮、崔恒、尹子雲議: "野人搶擄邊民, 專是邊將隄備疎虞之致耳。 小小鼠竊, 不足介意, 若擧大兵, 深入賊穴, 萬一蹉跌, 悔之何及。 庚辰之事, 可以鑑矣。 敵加於己, 不得已應之, 可也。 何必輕擧, 以蹈不測之險哉? 莫若謹愼隄備, 固守邊圍。" 申叔舟議: "黠賊狃我不較, 小寇輒加撫接, 實生是謀, 欲以自重。 今若不懲, 積小成大。 況近年國家多事, 彼謂我不能發兵討罪。 今若不懲, 是墜於計中矣。 竊計六鎭兵, 不下四千, 抄精騎數百, 攻賊之居近而路坦者, 其入攻之時, 每當險要, 必留兵數十守之, 則其還亦無邀截之患矣。 然今聞道路遠近、險夷, 彼方疑懼, 緩之似不攻者, 待彼懈, 而突入攻之, 所謂: ‘疾雷不及掩耳。’ 者也。 百無一失矣。 又令自今凡入寇者, 宜究問詳悉置簿, 立他功者外, 雖還其所掠人(蓄)
                〔畜〕
              者, 不許接待上送, 以折其謀。" 洪允成議: "鏡城人民, 深入賊穴遇害, 咎在邊將不謹防守耳。 擧兵冞入, 若或蹉跌, 噬臍無及。 臣於庚辰歲, 親蹈賊境, 所見地勢, 皆不如所聞也。 吳益昌等數百兵馬, 陷沒於賊, 專以誤聞地勢而然也。 古人所謂: ‘百聞不如一見。’ 者此也。 況審問道路要害者, 皆賊類也。 豈可信聽彼言, 輕擧大兵哉? 敵加於己, 出兵拒戰可也; 不可先自輕動, 以勞吾民也。 爲邊將計者, 莫若出門如見敵, 養兵自强, 時加撫綏耳。" 曺錫文、金國光議: "來則禦之, 去則勿追, 誠萬世帝王禦戎之長策。 大擧爲難。" 命更議之, 僉議啓曰: "野人處處散居, 其小小作賊, 非必共謀。 雖重重開說, 無益於事, 祗見侮慢耳。 今阿下等所犯, 非野人盡與同謀。 其不同謀者, 待之如舊, 勿言阿下等作賊, 毋誘說, 毋招來, 使彼莫測。 若阿下等自來, 則堅囚, 啓聞取旨。 若阿下等使他人, 來言歸順之意, 答曰: ‘阿下等無故作賊, 方欲遣兵拿來, 慮汝諸種驚動, 不卽輕擧。 汝之來否在汝, 我何招來?’ 如是答之, 何如?" 傳曰: "可。 以此諭節度使。"

○刑曹三覆啓: "慶山囚官奴金禾再犯竊盜罪, 會寧囚金升右盜殺朴末巾牛罪, 依大典, 絞待時, 依受敎, 妻子永屬邊邑奴婢。 明川囚正兵金尙連刺殺金石罪, 律該斬待時。" 從之。
地名: 會寧 (咸鏡道, 都護府)
年: 1472.0

○司憲府啓: "前郡守黃友兄, 夜入潘氏房, 欲强奸潘氏, 母及婢救而拒之。 潘氏乃士族之女, 而友兄妻四寸兄妻也。 不顧禮義, 貪財無行如此, 只論以强奸未成, 未便。 依律論罪後, 配所定役, 以戒後來, 何如?" 命收職牒, 永不敍用, 流三千里。 憲府更論啓, 定會寧官奴。

○刑曹三覆啓: "會寧囚良人林卜萬盜野人
              伊郞介家財, 再犯竊盜罪, 依受敎絞; 昌原囚私奴裵敏殺害本主罪, 律該凌遲處死。" 皆從之, 命卜萬行刑, 令野人見之。

○先是, 唐人
              姜奴才爲建州衛
              野人所擄, 至是逃來會寧鎭。 就差聖節使通事安處仁, 押解遼東。
地名: 會寧 (咸鏡道, 都護府)
年: 1475.0

○刑曹三覆啓: "益山囚白丁朴衆伊刦行人强盜罪, 律該斬不待時, 依受敎, 妻子屬所在官奴婢, 會寧囚良人韓守生三犯竊盜罪, 依《大典》, 絞待時。" 從之。

○刑曹三覆啓: "金山囚私奴無里同、三嘉囚私奴訥大、會寧囚良人韓守生再犯竊盜罪, 依大典, 絞待時。" 從之。
地名: 會寧 (咸鏡道, 都護府)
年: 1476.0

○司憲府啓: "私婢七寶其謀殺本主權&#x27965;情由, 忍杖不服, 加刑訊。" 命杖一百, 永屬永安道
              會寧官婢。

○傳旨司憲府, 放會寧官奴定屬金仲山、楊根官婢定屬仁心 。

○禮曹啓曰: "本月二十三日, 光化門守門將洪吉昌來告本曹曰: ‘有唐人
              金寶軌稱名人, 當日擅入闕門, 捕之以來’, 本曹推問, 寶軌供招云: ‘俺元係遼東人, 退計十一年爲兀良哈所擄, 于虛乃家爲奴聽使, 娶同時被擄漢女論莊爲妻, 生二男。 去九月, 思戀本土, 逃至富寧, 富寧移送會寧, 于虛乃遣其子於乙巨, 跟尋而來。 鎭將受於乙巨匹段衣, 還授之, 俺恐爲所殺, 十一月初三日, 棄妻子逃躱, 沿路乞食而來。’" 命召諸政丞及禮曹判書議之。 韓明澮、曺錫文、金礩、尹子雲、尹士昕、金國光、李承召議: "金寶軌蹤迹, 富寧府專不覺察, 後門候望體探等事, 不能檢擧明矣。 遣剛明朝官, 窮推其由, 姑留寶軌, 以待畢鞫何如?" 從之, 乃以宗簿寺正金升卿爲敬差官, 遣之。
地名: 會寧 (咸鏡道, 都護府)
年: 1477.0

○永安道觀
                〔察〕
              使李克均馳啓曰: "兀良哈三十餘人, 到會寧飮酒而去, 十三人屯住長城門外, 向烟臺射之, 烟臺人亦射之, 兀良哈卽散去。 會寧鎭將卽遣人邀其歸路, 擒五人囚之。 且前此野人請還逃奴, 不得者言欲報復。" 命示政丞及兵曹判書, 僉議啓曰: "令節度使親鞫啓聞後, 更議何如?" 從之。
地名: 會寧 (咸鏡道, 都護府)
年: 1481.0

○壬戌/視事。 左副承旨李世佐啓尹遇妻金氏與金鉉訟家舍事, 上曰: "鉉雖妾産, 而承重者也。 金氏旣得一家, 又欲奪有祠堂家, 操弄老祖母, 數鉉不孝之罪, 爲計甚奸。 其家舍, 給鉉可也。" 又啓金崙與尹之峻爭玉梅家舍財産事, 上顧問左右。 吏曹判書韓致禮、同知事李克基、禮曹參議金自貞曰: "崙雖曰玉梅三歲前收養, 而不服其喪, 其家舍財産, 何可爭也?" 戶曹參判李瓊仝曰: "玉梅初爲崙祖金攸妾, 攸死, 尹岑娶以爲妾, 岑死後, 玉梅成文券, 傳家財於崙。 今問玉梅一族及婢子則曰: ‘玉梅家産, 皆爲攸妾時所備, 故傳之崙耳。’ 臣意以爲給崙爲是。" 左議政洪應曰: "金攸與尹岑, 素有交分, 相來往, 岑見玉梅居計富贍悅之, 乘攸死, 乃娶爲妾, 言之可醜。 玉梅旣改嫁, 雖與金義絶, 其家財乃攸之物, 宜給金崙。" 上曰: "其議諸政丞等。" 右副承旨成俊啓曰: "會寧人下通, 叛入彼土, 與內地人爲黨, 盜牛馬, 罪不當赦, 而刑曹誤謂蒙宥。 臣意以謂竝抵罪爲便。" 上曰: "下通背叛本國, 受戮宜矣。 同黨人, 事在赦前, 勿論可也。 然今後勿揀赦前懲戒事更下諭。"
地名: 會寧 (咸鏡道, 都護府)
年: 1485.0

○己亥/受常參, 視事。 刑曹三覆啓: "會寧囚良人金長命偸彼人馬三匹, 又拒捕刺殺其主威靈罪, 律該斬待時。 通津囚私奴姜綠、白丁者火同, 與在逃山伊所、文義同、於叱同及物故亡龍等强盜罪, 律該斬不待時。 在逃者, 追捕斬。 上項各人妻子, 依《大典》永, 屬所在官奴婢。" 皆從之。
地名: 會寧 (咸鏡道, 都護府)
年: 1486.0

○御宣政殿, 引見永安道觀察使成俊。 俊啓曰: "永安南道節度使, 不可不革。 若以爲先王所設不可革, 則移節度營於惠山、甲山等處, 以除驛路之弊。 他道節度使皆不挈家, 而獨南道及平安道節度使挈家而去。 吉城、明川二邑近於賊路, 亦得挈家, 皆甚不可。 且南道節度使營, 衙前猥多, 只留數十人, 其餘則可減。" 上曰: "當議諸大臣而處之。" 俊曰: "本道軍士無奴婢, 專以雇工爲奴婢, 今盡刷充軍, 恐未可也。" 上曰: "然。 其勿盡編軍伍。" 俊曰: "斜麻洞萬戶梁灌, 淸介自守, 與軍卒同其食, 今遞爲司勇, 無以勸善, 宜加褒奬。 且口子萬戶與僉節制使, 其勞苦無異, 而萬戶獨不得受祿, 未便。" 上曰: "萬戶給祿, 曾已議之, 當觀其議處之。 梁灌亦將用之。" 俊曰: "會寧爲北道巨鎭, 今殘弊莫甚。 又被水害, 平地盡爲白沙, 無田可耕。 墾山爲田, 所收無幾, 窮乏不自振。 若置鎭于甫乙下之地, 則可耕而食也。 曩者, 議置寧北鎭, 以無戍兵而停。 若減南道節度使衙前, 又刷出軍戶餘丁, 則不患無戍兵也。 臣欲往審形勢而後更啓。" 上曰: "然。" 俊曰: "本道之民, 本無恒産, 一有不獲其所, 則輒負戴四散。 今若行量田, 則必致騷擾。" 上曰: "已命姑停, 當臨時更議爲之。"

○壬子/永安道觀察使成俊辭還, 仍啓曰: "永安道人以雇工相傳如奴婢, 請限雇工之數。 且金丹多茂等欲由內地以還會寧, 其經由道路山川甚險, 雖許之可也。" 傳曰: "野人無常, 其心難測, 不可輕許。 卿其往諭丹多茂, 使從前路, 勿由內地而還可也。 且他道則雇工皆定軍卒, 永安之人無奴婢, 而以雇工相傳。 今若定限, 則必以雇工爲己之奴婢矣。 卿悉予意, 隨宜處之。"
地名: 會寧 (咸鏡道, 都護府)
年: 1487.0

○庚申/永安道築城巡察使洪應來復命。 上引見曰: "金丹多茂欲移居下三道乎?" 應啓: "觀丹多茂, 雖下三道, 必欲移居矣。 此人素與兀狄哈有怨, 其後解仇, 一日與之射的, 兀狄哈矢盡, 丹多茂連射二人殪之。 以是更構怨, 丹多茂避仇來投於我, 必不肯還矣。 丹多茂年將七十, 其妻亦老, 有子女四人皆微弱, 長者年甫十五, 保無反覆之慮。 雖仍居惠山無妨。" 上曰: "丹多茂避仇逃來, 何必移入內地? 仍居惠山可也。" 應又啓曰: "臣到五鎭, 每處必招城底野人饋之, 居一鎭者, 或百五十人, 或多至三百餘人, 鍾城尤多。 饋餉時, 皆頓首謝曰: ‘上恩至重, 感極天地。’ 野人在鎭將前, 俛首聽命, 有同奴隷, 小有非違, 邏卒以杖亂打, 野人畏縮趨出。 其服我國邊威如此。 臣觀五鎭, 城邑宏壯, 居民稠密, 祖宗規畫處置, 至爲遠大。 但兵器常時帶著, 不如南方之韜藏, 故易致破毁。 請角弓、弓絃等物, 間歲入送分給, 以慰軍情。 今五鎭判官, 以文臣差遣, 奉法莅事, 其所長也, 但不合於防戍之任。 然爲府使所敬憚, 府使不敢爲非, 不無有益。 但以離妻子戍絶域爲苦。 文臣雖能射者, 廢棄不習以避之。 請於初授或遞任時, 命加級勸勵。 慶興、穩城等邑奴婢數小, 野人饋餉時, 令軍士執饌物, 事體未便。 當給公賤以益之。 但北道公賤不敷, 請以私賤之居本邑者定給, 而以散接公賤給其主。 明川縣其地沮洳, 屋宇卑湫, 而距海甚遠, 採進上海物者, 經數日乃還, 甚有弊。 其民欲就近海處, 擇高燥地移排, 請從其願。 會寧府軍儲, 前此多至二十萬碩, 近因守令非人縱意妄費, 所秏甚多, 留穀甚少。 節度使卞宗仁言曰: ‘會寧, 大邑也, 儲穀不可不多。’ 請或納近邑田稅, 或用緜布貿穀, 以廣儲峙。 鏡城居斡朶里
              李阿乙加茂見臣, 言曰: ‘靑巖居人逃入本土者, 我盡力刷還, 至今未得蒙恩。’ 言甚哀懇, 論賞何如?" 上曰: "令兵曹考功勞以啓。" 應又啓曰: "南道節度使無一幕僚, 事體未便。 依南方例, 置虞候; 或依北道例, 置評事何如?" 上曰: "何時廢虞候? 令兵曹考啓。" 應又啓曰: "鎭東堡舊基, 地雖間曠可耕食, 然距本邑四十餘里, 勢甚單弱, 今設堡處, 諸賊要路, 且近本邑, 救援甚便, 不可復還舊基。 同仁堡雖在內地, 多有賊路, 而惠山、雲寵等鎭, 俱隔大山三十里之程, 緩急未及相救。 設此堡, 疊入居民, 以備寇久矣。 今居民不思遠慮, 厭其疊入, 欲革此堡, 不可輕易革罷。 雲寵堡舊基孤單絶遠, 不可守之地。 今設堡處, 地饒宜居, 而乃以爲水勢衝罷、人物不阜, 鼓動妖說, 誑惑衆聽, 不可輕易移排。 請竝仍舊。 燕臺、阿山兩驛之間, 相距不遠, 故今欲合置一處。 如此則距綠野、雄無站各百餘里, 距行營鍾城各九十里, 四面相距遙遠, 往來人馬困斃必矣。 兩驛人吏等請勿合置, 從願仍舊何如?" 傳于承政院曰: "政丞所啓事, 令該曹議啓。"
地名: 會寧 (咸鏡道, 都護府)
年: 1488.0

○御經筵。 講訖, 持平金浩啓曰: "自古小人進, 則薦引同類, 布列朝廷, 結爲唇齒, 爲國大蠧。 今若用士洪, 亦必有後患矣。" 正言金崶啓曰: "臣等亦論士洪敍用及宦竪、醫流濫加爵賞之非, 未蒙兪允, 不勝缺望。" 上曰: "大妃康寧, 予甚喜幸, 欲使群臣同歡也。 玆加百官階, 宦竪、醫流侍藥內供之勞, 特加一資。 借曰: "侍藥內供乃其職分, 則自古豈有可賞者乎? 予於平日, 不敢以官爵, 濫加此輩, 今爲大妃, 特施恩典, 何過之有? 且爾等雖以士洪爲誤國小人, 予則以爲必無是理也。 今也人有過, 則臺諫、弘文館交執論請, 雖至三公, 不少假借, 雖有誤國之奸, 無所行其計矣。 若實有如此之人, 則予豈貰之乎? 且西河君侍藥之功, 何可勝言? 雖陞一秩, 於予心猶以爲未足, 故以及其子耳。 士洪旣爲功臣嫡長, 則例當錄用, 但以戊戌之罪, 擯之久矣。 今其父有大功, 不可不用其子也。" 崶曰: "元濬雖有侍藥之功, 旣陞崇祿, 則報施之典, 可謂重矣。 何必又用其有罪之子乎? 方今聖明在上, 雖有誤國之奸, 萬無誤國之理。 但一用士洪, 則後世子孫, 必遵守先王故事, 曰: ‘在某朝, 任士洪有罪, 特用之; 則今某雖有罪, 亦可用也。’ 進用小人不已, 則祖宗基業, 從此危矣, 豈不深可畏哉?" 浩曰: "元濬首唱代述, 以亂公道, 士洪犯不敬君上、不畏朝廷之罪, 熙載冒赴鄕圍, 其亂法, 皆自任家三父子始也。" 上曰: "西河君事在世宗朝, 而先王已令許通, 位至極品, 今不可(進)
                〔追〕
              論也。 且士洪上書欲明父冤, 而爾等以謂不敬君上、不畏朝廷云, 則言實過情。" 崶又啓曰: "前日, 獻納李世卿啓永安道居民三百戶別屬內需司未便事, 至今無發落, 敢稟。" 上曰: "此自祖宗朝爲然, 不可輕變也。" 崶曰: "今屬內需司良民三百戶, 各帶保人二戶, 是九百戶隱匿避役矣。 不特此也, 軍民之避重就輕者, 率多投屬, 以此軍額日耗。 自古王者無私有, 今何必耶?" 上曰: "其來已久, 不可紛更。 且內需司所屬有額數, 其數外投屬者, 刷還軍籍可也。" 左右曰: "守令等皆以爲事涉宮禁, 不敢容易爲之耳。" 崶曰: "海州居本官奴子有犯罪者, 特令全家徙邊, 自是黃海之民, 始得蘇息。 今又將永安人悉隷軍簿, 則尤善。" 不聽。 知事李克增啓曰: "惠山鎭長城外設棘城掘坎, 以防彼人往來, 臣以爲未便。 彼地廣闊, 賊路非一, 雖設險, 無益於事也。 況彼人當以德惠撫之, 不可先爲設機示疑也。 且甫花土所使野人等, 留會寧而不得入, 彼人等雖不從刷還之命, 而不與於甫花土, 其所使者, 接待何如?" 上曰: "馭戎之術, 當使權在我而使彼備我之不暇也。 若彼執其權而我乃備之不暇, 則何以爲國乎? 設險所以守國也, 豈可以今無邊警而不爲之備乎? 馭戎之術, 當使威惠幷著, 豈可先示之以弱哉? 屢降刷還諭書, 而至今不從, 是弱我也。 今若絶而不納, 則彼亦知懼, 而或有刷還之理矣。"
地名: 會寧 (咸鏡道, 都護府)
年: 1489.0

○壬辰/受常參, 視事。 同副承旨李宗顥將刑曹三覆啓本啓: "會寧囚冶匠韓軍實、金克連等, 盜官庫甲劎, 潛賣于彼人罪, 依《大典》絞待時。 草溪囚司宰監奴金守與在逃金伊同殺流衣萬雜物奪取罪, 律該斬不待時, 在逃金伊同追捕斬。 上項各人妻子, 永屬所居邑奴婢。" 從之。
地名: 會寧 (咸鏡道, 都護府)
年: 1490.0

○兀良哈
              奴木哈、剌力答等, 買其同類人告身而來, 事覺, 禮曹收其告身, 於拜辭日, 奴木哈不拜, 又不飮宣醞, 剌力答拜而不飮。 上使注書, 諭奴木哈等曰: "何以無禮於闕庭, 至不飮宣醞歟? 若啓爾所爲, 則國家當有所處置, 爾之無禮, 當以國法治之。" 奴木哈等, 稽顙俯伏曰: "臣等豈敢無禮乎? 但前日隨招撫使, 刷還人物, 頗有功勞, 意謂陞職, 而今乃如此, 故痛憤耳。" 傳曰: "此人等除職便否, 問于禮曹。" 禮曹來啓曰: "奴木哈等, 買他人告身來, 故只授司猛職耳。 奴木哈前日無禮於本曹, 命下義禁府囚鞫, 以示國威, 今又無禮於闕庭, 請依前例治罪。" 傳曰: "野人, 不可以我國人例待之也。 其議于領敦寧以上。" 沈澮、尹弼商、盧思愼、尹壕議: "彼野人, 狼子野心, 不可繩之以法。 置之度外何如?" 洪應議: "歸順野人等, 在五鎭, 待之如編氓, 今奴木哈等, 無禮於闕庭, 不可不懲。 但恐雖下義禁府鞫之, 亦不畏服, 特赦之何如?" 李克培議: "奴木哈前日見囚義禁府, 已知國威, 不須再囚。 今雖無禮於闕庭, 旋卽自服, 臣意以謂, 使禮曹郞廳到館, 宣敎云: ‘汝等居會寧鎭, 與吾民無異, 前日詐持告身, 欺罔朝廷。 以此囚禁鞫之, 汝等本不知禮義, 故置之度外, 特赦其罪。 今又於闕庭無禮, 禮曹請置重典, 以示同類。 然汝自服罪, 故又特宥之。’ 以此意, 宣諭何如?" 從克培等議。

○辛未/受常參視事。 刑曹三覆啓: "會寧囚奴充尙、末同, 刦良女弄今强盜罪, 律該斬不待時。" 從之。

○永安北道節度使尹末孫馳啓曰: "阿陽阿等, 與兀狄哈, 構釁相報仇, 若乘隙掠我邊鄙, 則不得已應之。 彼土山川向背, 道路要害, 不可不知。 請領城底野人及六鎭軍士, 深入彼境, 審視而還。" 命議于領敦寧以上及議政府。 沈澮議: "若我無故動衆入彼土, 則彼必疑惑驚動, 恐禍患從此而起, 擇送五六人, 審其山川道路何如?" 尹弼商議: "兀狄哈, 屢掠邊民, 固當往擊。 然或蹉跌則傷損國威矣, 今姑容忍, 謹守城池, 嚴加隄備何如?" 洪應議: "邊將當嚴兵自守而已, 固不可勞師動衆, 深入敵境, 若或蹉跌, 噬臍無及。 且起彼人怨釁, 所謂邀功生事者也。 兵法曰: ‘致人而不致於人。’ 今宜靜以待動, 勿先爲彼所乘可也。" 李克培議: "彼土山川道路遠近險易, 固不可不知。 然領兵深入, 大張軍威, 驚動諸種野人之心, 非徒大體未便, 脫有彼人不知本意, 出兵欲戰, 當此之時, 擊之則勝否難必, 不擊則懦弱可恥, 處之甚難。 臣意以爲, 擇遣軍士, 秘密輕行, 足以知彼中形勢, 制勝克敵, 固不難也。" 李鐵堅議: "兀狄哈, 搶擄我人物, 非自今日。 如有賊變, 邊將當領兵追擊, 何必於無事之時, 動衆越境, 使彼諸部落, 驚疑生釁乎?" 孫舜孝議: "非時領軍深入彼境, 彼必驚惑, 謀所以應之, 是無釁而我自生釁也。 擇年少壯勇者五六人, 與素諳道路人, 同往審視何如?" 李克均議曰: "自庚辰北征以後, 不越江深入, 雖有知路者, 已年老無用矣。 須於合氷之時, 節度使領輕兵一二千, 往審賊路而還, 則吾士卒審知道路曲直, 而彼亦懾慴, 不敢經犯我境矣。" 傳于承政院曰: "其召宰相中, 知邊事可爲將帥者, 更議以啓。" 武靈君
              柳子光議: "尹末孫欲知彼土山川迂直, 計亦宜矣。 但前此節度使, 無有領兵入彼土者, 今若率大衆入其地, 野人必相謂: ‘朝鮮, 觀兵吾土, 將乘我不備而搶擄之。’ 便生疑忌矣。 昔李牧守趙北邊, 謹烽火遠斥堠而已, 未聞親率兵輕出封疆。 顧近年以來, 兀良哈屢犯邊境, 其罪當討。 若李牧之守趙邊, 羊祐之牧荊州, 班超之守玉門, 撫以恩信, 而彼猶犯邊, 則國家當一大擧聲罪, 深入搶擄其人畜, 焚蕩其巢穴, 不可以堂堂大國, 每受辱於醜虜, 以損國體。 然姑使末孫, 謹烽火, 遠斥候, 保守封彊而已, 不可動衆輕入, 先自生釁也。" 韓致禮、鄭文炯議: "兀狄哈, 屢犯我境, 搶去人口, 須當探道路迂直遠近, 臨機應變。 但率衆深入, 彼必驚惑, 如或相値, 小有不利, 則恐損國威。 臣等意擇勇士五六人, 依平安道斥候例, 循環入送審察何如?" 李季仝議: "臣觀五鎭賊路形勢, 會寧、鍾成, 境接兀良哈所居, 穩城, 直當尼麻車、都骨之地, 慶源、慶興, 則大小居節、南訥骨看, 諸種兀狄哈往來之衝, 其路不一。 今末孫, 欲領兵深入, 以探賊路夷險, 臣不知其意欲向何路也。 臣爲節度使之日, 常引城底野人, 熟聞道里, 兀良哈所居之地最近, 然山路險隘, 地勢蔓延, 非五六日可窮其地。 兀狄哈之地, 則愈遠愈險, 而世相爲讎, 未嘗往來, 故未諳其詳, 然度所言, 其地當不下我國兩三道也。 今只欲審探道路, 輕擧大兵, 深入敵境, 則彼必驚惑, 以爲襲己而嘯聚部落, 依阻險隘, 以死自拒。 脫有不利, 則虧損國體, 誠非細事。 且城底野人, 雖累歲納款, 天性鷙悍, 一有所忤, 輒生憤怨, 誰能宣布恩信, 以制其類? 如常惠之領烏孫, 以斷凶奴之右臂也, 此尤不可之大者也。 今議者不深惟邊事, 而托以斥候, 只遣五六人, 以察險夷, 此不大然。 北道非如平安越邊空曠之野, 虜之部落, 碁布星羅, 晝伏夜行, 必見擒獲, 是驅無辜之民, 探虎狼之口也。 臣意以爲, 邊城常有聲息, 則必遣城底野人, 以召遠處酋長而問之, 宜因此時, 擇我軍士中能譯語有智力者, 與之行, 察其道里遠近, 部落人衆多少以記之, 參考前後往來者之言, 則不出戶外, 可指掌其形勢也。 何必勞師遠涉, 以搆邊釁乎?" 御書曰:
地名: 會寧 (咸鏡道, 都護府)
年: 1493.0

○御經筵。 講訖, 特進官柳子光啓曰: "臣聞永安道六鎭守令等, 皆以女妓官婢作妾, 李澄玉爲會寧府使時, 野人服其威, 於十里外皆下馬, 其實雖未可知, 必不爲此等事也。 今節度使元仲秬, 臺諫以不合邊將駁之, 以臣所聞亦如是也。 前日尹末孫爲北道節度使, 臺諫駁之, 上不聽, 終至於敗事, 況仲秬前爲義州牧使時, 高彦謙爲判官, 而一時見貶, 今仲秬爲北道節度使, 而彦謙爲評事, 彼輩尙不能治一州, 況邊鎭重寄乎? 仲秬只有武才而已, 若顚倒處置, 至於生事, 則悔之無益也。" 上顧問左右。 領事盧思愼對曰: "臣未知仲秬爲何如人也。 物望雖或不重, 而有武才可用, 今無所失, 而委遣未久, 不可數易以擾邊心也。" 上曰: "前日愼守勤還自義州, 言仲秬治邑失宜, 故命遞之。 然短於治民而優於禦敵者有之。 仲秬非別有痕咎也, 如女妓官婢作妾, 非獨仲秬也。 近日尹俶爲承旨時, 宰相皆以爲淸介, 而臺諫獨駁之, 俶因此固辭以病, 臺諫之言皆出於傳聞, 若非的實, 則必有其弊。 仲秬無過失而徒以臺諫之言遽遞, 則其於邊氓之心何如?" 子光啓曰: "仲秬前爲平安道軍官, 以義州官婢爲妾, 遞任帶來, 後爲義州又帶去, (仲實)
                  〔仲秬〕
                
              若實可人, 則義州何至疲敝乎? 今無緣而遞之 雖似不可, 處置失宜, 而變生不測, 亦爲可慮, 莫如速遞之爲愈也。" 左副承旨權景祐啓曰: "仲秬與彦謙在義州, 所失頗多。 彦謙本不合物望者也。 二人俱貶於義州, 而今又同任一道, 其被物論宜也。" 上曰: "臺諫何不言彦謙之失?" 持平柳仁洪啓曰: "彦謙官卑, 不足論也。" 上曰: "有過則當言之, 何擇其官之高下哉?" 特進官李誼啓曰: "仲秬爲義州牧使, 而其妾乃本州官婢, 必不能制下矣。" 上曰: "外方女妓官婢作妾帶來, 果甚不可, 法司固宜論劾矣。" 子光曰: "如忠淸等道內地, 則如仲秬者處之亦可, 此道一應節制, 皆出於主將, 而其權重於監司, 不可授非其人也。" 上曰: "邊將任重, 不可以一時之議而易之也。" 正言李世仁啓曰: "仲秬暗於大體, 無知識, 若於無事時不遞, 及其變生, 悔之何及?" 同知事柳洵啓曰: "仲秬大槪短於方略, 無物望者也。" 子光又曰: "將才難得。 如柳順汀者, 文科出身而善武事, 弓力甚强, 雖武士無能出其右, 物論皆以爲宜, 不次擢用, 以委邊將之任。 世祖朝, 康孝文一、二年間陞堂上。 大抵武士, 當於年少力强時收用, 資級雖卑, 宜不次拔擢也。 今順汀年幾四十, 正可用之時也。" 上曰: "日者右議政亦言順汀爲人, 果文武才兼, 則當越次用之。 但一朝擢用, 以委重寄, 則或有驕傲之弊。" 仁洪請停火山臺, 世仁請停內農作, 上曰: "農作爲祈年也, 非爲戲玩。 火山臺習放火也, 其來已久。"
地名: 會寧 (咸鏡道, 都護府)
年: 1494.0

○丁巳/尹弼商、盧思愼、尹壕、韓致亨、鄭文炯、許琛、柳仁洪、劉璟承召而至, 傳曰: "劉璟嘗爲持平, 無有言其是非者, 今憲府言不友兄弟, 此事涉於薄行, 分辨可也。" 許琛、仁洪啓曰: "前日聞劉璟之兄劉瑾, 貧窮太甚, 而璟不收恤, 次兄瓚因病物故, 璟不顧喪事, 而劉瓚丘史奉常寺奴子斂殯, 物論喧騰, 臣等未知眞僞, 去辛亥年劉璟爲持平時, 司憲府以漢城府文移亂書罪, 其書吏劉璟之舅判尹李封, 以避嫌到承政院, 大言曰: ‘劉璟本不愛其兄, 今又致辱族長, 妄量不用人也。’ 俄而司憲府官(具)
                〔員〕
              皆來避嫌, 其時臣許琛爲承旨, 親見其事, 私心以爲此封一家之事, 而其言如是, 前日物論果不虛矣。 漢城府書吏受罪時, 璟不當與焉, 避嫌之時, 尤不可與焉, 而璟乃與其舅交相避嫌, 眞可謂妄量也。 適今劉璟爲掌令, 臣等以爲劉璟本無物望, 而又有薄行之誚, 本府乃朝廷綱紀之任, 臣等旣不稱職, 又令劉璟爲掌令, 則恐忝名器, 故欲詳察其前所聞之事, 而姑令勿出官耳, 非有他意也。" 劉璟啓曰: "司憲府以臣兄劉瑾貧窮太甚, 而臣不收恤, 臣兄瑾妻自戊戌年得病以來, 不顧家事, 于今十七年, 其貧窮固無足怪, 然各妻其妻, 各子其子, 自成門戶, 不至於飢寒而流離也。 臣母在堂, 親自扶濟, 然猶不足, 臣月分俸祿之餘, 歲致衣服之資, 是臣之於兄, 非不收恤, 但不能使周足耳。 臣本無資産, 專仰祿俸, 仰事俯育之餘, 一家之計, 尙且不足, 臣之淸寒, 衆所共知, 以臣之貧, 不能使兄之周足, 以此受不友之名, 臣不勝痛心。 臣兄瓚, 因病物故, 臣不護喪, 奉常寺奴子斂殯, 事理亦不然。 臣兄瓚中乙未科, 死於丙午年, 其間歷職郞署, 官至判官, 臣於其時亦爲監察, 送終大事也, 判官、監察皆顯官也, 以顯官當大事, 臣不護喪, 人誰不知? 一時臺諫, 自有耳目, 至今九年, 略無異議, 何待於臣拜掌令之日而後知之耶? 且匹士之家尙有內外, 斂殯之事必於室內, 臣家雖貧, 尙有奴僕, 奉常奴子何以得入於庭內耶? 但喪事浩繁, 斂殯所需, 不能無求於人, 奉常奴子持折簡往來於親戚故舊之家耳, 以此受不友之名, 臣不勝痛心。 李封到承政院之言, 眞僞臣未可知也, 縱使有之, 特激於一時書吏受罪之忿耳, 避嫌之事, 臣不及料妄量之責, 臣不敢辭。" 尹弼商、盧思愼、尹壕、韓致亨、鄭文炯啓曰: "臣等聞劉瑾有稽古之力, 但不顧家事, 貧窮宜矣。 若流離乞丐, 則璟固有罪矣, 瑾今爲社稷參奉, 是不至於流離乞丐也。 但璟揚歷華秩, 而瑾獨貧寠, 臣等意, 物論緣此而生也。 劉瓚死, 奉常奴子斂殯事, 適其時家無使人, 則許多喪事, 其素知丘史亦可助擧矣, 今不可追訊奉常奴子也。 李封之言, 許琛親聞, 必非虛也。 然封亦不指某事爲不友, 今無形迹, 不可考也。 憲府則聞物論之餘, 又有許琛親聽之言, 何不論駁? 不可與本府相容, 敍璟於他職, 而此事勿論何如?" 許琛、仁洪又啓曰: "治道之汚隆, 在於士風正不正, 所關之大, 無踰於此。 古之任銓選者, 必察其公論, 如有物議所不齒者, 則必抑之, 故人皆畏而自勵, 今無此風久矣。 執是非而論之者, 獨臺諫而已, 今又不擇其人, 徒以職秩之相當, 例授臺諫之任, 孰從而正之哉? 臣等爲此言之耳。 今召臣等與劉璟命大臣聽其言而決之, 此與訟者無異, 非徒有妨於正士風, 於待臺諫之體亦爲未便。" 傳于弼商等曰: "劉瓚之死, 于今九年, 而璟之爲持平, 無有言此事, 若無奴僕, 則雖丘史亦當使之斂殯也, 旣往之事, 不可追問。 劉瑾雖貧窶, 不至於流離失所也, 果如璟之言自成門戶, 焉得時時而周之? 此曖昧之事, 不足以累璟也。 且李封豈以書吏之受罪而發此言哉? 縱使發之, 此封不善處也。 何可追論? 然璟旣被臺論, 不可同處, 可換於他官。" 傳于許琛等曰: "召卿等而問, 何妨於正士風, 何妨於事體乎? 臺諫論人之事, 固其任也。 如持平先言人過, 大憲必信而論之, 臺諫豈盡公正哉? 予非謂今時然也, 若外爲公正而內實挾私, 則安可盡信? 劉璟可用人也, 所當分辨是非, 而大臣之議亦有同異, 故召而問之, 有何妨焉?" 思愼、(致享)
                  〔致亨〕
                
              、文炯啓曰: "會寧失火, 民家、官舍盡爲灰燼, 苟非能吏, 難以興復。 具詮初授此府, 旣(彼)
                〔被〕
              論駁, 又無經略之才, 恐不能辦集。 穩城府使田霖, 禦敵、治民竝有其效, 請特陞嘉善, 代具詮移守此邑, 使之修葺。" 傳曰: "失火乃居民之罪, 府使不檢擧, 不得無失, 然以一事之誤, 棄而不用可乎? 前日北征之時, 詮與黃衡不協, 特出於私怨, 不可以此而論也。 予意謂, 不須改差。" 思愼等啓曰: "興復之功, 實同創始, 非賢且智者不能爲也。 詮之爲人, 但有弓馬之技, 且不更事, 前日之論, 非爲與黃衡不協, 以其人器不合也。 田霖材(斡)
                〔幹〕
              出衆, 可堪措置, 故啓之矣。" 傳曰: "予謂詮與霖固無異也, 然詮不更事, 而政府之言如此, 其以霖爲會寧府使。"

○司憲府據永安道敬差官閔頤啓本啓: "前會寧府使田霖, 以儒生金寶重無冠帶謁見, 甲士李世英烟臺闕守, 官奴於乙巨豆輕縳重囚, 甲士吳禮江言辭不恭, 幷濫刑殺之, 請上裁。" 霖妻鄭氏又上言, 訟夫之冤。 命議于大臣。 尹弼商、李克培、盧思愼、韓致亨、鄭文烱、柳輕、尹壕、尹孝孫議: "田霖濫刑致死者四人, 照律施行何如?" 愼承善議: "田霖淸直, 急於紏違, 遂致結怨, 雖或有之。 然一府之人, 不可皆以僞證論定, 且已承服, 照律定罪何如?" 命照律以啓。
地名: 會寧 (咸鏡道, 都護府)
年: 1496.0

○永安北道節度使李朝陽馳啓: "今(潤)
                〔閏〕
              三月初一日, 到穩城, 招加訖羅來居兀狄哈中樞也堂介等及柔遠鎭城底來居李夫弄古等, 與上項人等, 保授兀良哈中樞阿令介等問曰: ‘汝等去冬初來時, 卽令鎭將勒還本土, 而汝等請居甚切, 時且冱寒, 遠路還歸, 慮恐凍傷, 姑使許留。 今更思之, 兀狄哈等萬一作耗邊鄙, 則我必以汝等爲嚮導, 歸罪於汝。 當其時, 汝等無由暴白, 雖悔何及? 今宜速往舊地, 時時納款可也。’ 伊伊厚、其巢哈等答曰: ‘我等本非兀狄哈, 乃女眞種落。 故尼亇車等常侵責如奴, 今若還歸, 必爲兀狄哈所殺。 寧死此土, 不忍還歸。’ 又語之曰: ‘會寧城底斡朶里
              加他介與汝等有世讎, 聞汝等來居, 將欲報復。 鎭將以汝等歸順之故堅禁, 然亦終難止之。 是亦汝等大患, 莫若還歸本土, 以加訖羅族類所居處, 覓糧往來事, 哀乞於兀狄哈, 則彼必憐汝, 不致於死。’ 伊伊厚等答曰: ‘加訖羅之地, 他野人亦多居之。 故欲與阿令介等爲國藩籬, 永居此土。 今已種春麰, 爲久住之計。 朝鮮治我不還之罪, 斬我亦死耳; 兀狄哈等怒我叛己, 射殺亦死耳, 等死矣。 與其見殺於兀狄哈, 寧爲斬首於朝鮮。’ 又語之曰: ‘汝等雖以春耕爲辭, 汝等本事田獵, 不專賴耕種而生。 況今時候溫和, 正當率老幼還歸之時。’ 伊伊厚等答曰: ‘我等誠意歸順而來。 雖死此土, 永不還歸。’ 又語之曰: ‘汝當誠心歸順, 則我國南方內地, 多有可居處。 今宜內徙, 以安生業可也。’ 伊伊厚等答曰: ‘我等本女眞之種, 族類等多居此土, 故欲居而來。 不願內徙南方。’ 又語之曰: ‘觀汝不願內徙, 汝等歸順之言, 非其情也。 若誠心歸順, 則何憚內徙? 汝等去留利害, 已詳言之, 其速還歸。’ 答曰: ‘我等居此則凡事變、體探等事, 盡情進告。 若强令還歸本土, 斷不可還, 必於蒲州
              火剌溫等處入歸。 但我等歸後, 若某處有變, 則不無後悔。’ 又語之曰: ‘若遲留則將汝頭頭人及保授人等, 囚禁治罪, 斯速還歸。’ 又以是語柔遠鎭城底來接多湯介、李夫弄古、撤知古、所巢古等, 答曰: ‘我等來此已久。 今以新到之例, 竝令還歸, 心甚悶焉。 況我等出來後, 兀狄哈等怒我逃躱, 殺我兄弟, 我若還歸, 亦必遇害。 雖死此土, 不忍還歸。’ 又據上項條件, 再三開諭, 多湯介等答辭如前, 拒之甚切。 又語之曰: ‘汝若誠心歸順, 則我當轉啓朝廷, 於南方給廛居生, 不爾當歸京侍朝。’ 多湯介等答辭, 又如伊伊厚。 又語之曰: ‘若遲留則非徒汝等, 保授人竝令拿囚致罪。’ 又語阿令介、馬加茂、羅陽介等曰: ‘爾等保授伊伊厚等, 本非永許居接。 但去冬嚴寒時, 慮其凍死, 未卽督還。 今宜勒還本土, 勿令久留。’ 阿令介答曰: ‘今來人等多有驍勇之人, 我爲此處部落將帥, 常率此輩。 凡干體探事變, 相與盡情爲之。 若今還送, 此輩必往蒲州。 我以將帥, 恨失此勇軍耳。’ 馬加茂答曰: ‘李夫弄古作壻, 同居已久。 他人等亦皆右人族類, 雖畏國令, 於人情勢難。’ 又語阿令介曰: ‘汝雖以失伊伊厚等驍勇人爲恨, 此輩不來之前, 汝亦爲將已久, 豈賴此輩乎? 且蒲州
              火剌溫入歸事, 甚爲不可。 汝與尼亇車讎怨已久, 此輩來居此土, 尼亇車等怨汝尤甚。 莫如親率, 送至亐知岾。’ 又語馬加茂、羅陽加等曰: ‘當初李夫弄古等出來時, 已令鎭將還本, 而汝等至今遲留, 已爲有罪。 今又因仍不送, 則當治汝重罪。’ 阿令介答曰: ‘兀狄哈讎怨非我所畏, 只畏國令, 當卽督送。 但此輩不還本土, 必歸他處矣。’ 馬加茂等答曰: ‘阿令介所保授伊伊厚等, 若還歸則我等保授李夫弄古等, 亦當入送。’ 後又移穩城鎭, 督令還本, 同鎭回牒云: ‘三度遣通事督還, 而淹延不卽出送。’ 卽招阿令介、馬加茂、羅陽介等, 問伊伊厚等不卽出來之由, 阿令介答曰: ‘里中來居伊伊厚等二十七名, 亐知落後他堂介等五十七名及隨後出來其巢哈等四十七名, 以國令督還, 則伊伊厚等言: 「還歸本土, 必爲尼亇車所害, 欲投火剌溫部落。 但今農時, 遠路起程, 於彼地亦不得農作, 生利爲難。 欲於今居加訖羅西距一息許, 南京川邊結幕而居, 待秋入歸云云, 今月初七日竝率妻子定歸」 云云。 又問阿堂只曰: ‘伊伊厚等及亐地落後人等, 來到根因, 則初卽告于鎭, 而其隨後出來其巢哈等出來根因, 則初不來告, 無邊將處分, 而許(遇)
                〔寓〕
              不可事。’ 詰問則答曰: ‘其巢哈於三月望到里中, 前旣許伊伊厚居住, 故意謂一例, 而不卽告。’ 馬加茂、羅陽介等則曰: ‘里中來(遇)
                〔寓〕
              
              兀狄哈
              所巢古、撒知等十名。’ 李夫弄古等四名竝言將往居南京, 率妻子出歸。’ 南京亦不遠之地, 不可許接。 更令穩城鎭督還本土, 若淹留不還本土, 何以措置?"命議于政府、六曹。
地名: 會寧 (咸鏡道, 都護府)
年: 1506.0

○三公啓曰: "宮禁不可不整齊嚴肅, 以尊瞻視。 差備門內, 問安婢子, 紛紜出入, 未便。 外戚問安, 只限四寸, 其餘人, 竝除問安, 內人家屬, 亦宜出入有節。 妖尼尤不當入宮禁, 如惠明、惠善, 妖誕尤甚, 遠道永屬何如? 且會寧, 北門巨鎭, 比因邊將連死, 邊事虛疎。 新府使蔡允惠, 雖合於治民, 而短於武事, 擇武班有才略者, 代差何如? 且近日都城門外, 士女遊觀者坌集, 糜費太甚, 令憲府禁止。 會飮之禁, 亦加申明何如?" 傳曰: "一依所啓, 但惠明、惠善等, 則不必遠黜。" 政丞等又啓曰: "雖別無其罪, 異道不可不黜, 請遠道永屬。" 傳曰: "後若得罪, 則黜送可也。"
地名: 會寧 (咸鏡道, 都護府)
年: 1509.0

○癸未/御朝講。 掌令李自華曰: "韓恂在廢朝, 以其家進上, 受其直緜布二千五百匹。 厥後長溪守折受, 造其家, 則恂乃告狀曰: ‘國家只買材瓦。’ 乃敢相爭, 貪欲莫甚, 請推。" 檢討官金瑛曰: ‘臣聞倭奴驕驁, 㤼掠我邊氓, 使不得海採。 且鎭將侵暴水軍, 使不得支, 以此防禦虛踈, 有名而無實, 不可不先事而慮也。 前釜山浦僉使崔命同(禦)
                〔馭〕
              下嚴簡, 倭奴愛服, 呼之以父, 莫敢侵犯, 請褒奬。" 知事洪景舟曰: "南方百姓, 在廢朝, 困不聊生, 丐乞於倭奴, 倭奴以此益輕我國。 彼强我弱, 變生朝夕, 如有訛言倭來, 則人無敢拒之計, 宜擇驍勇者, 使守要害之處。 崔命同愛撫軍士如赤子, 以此軍士皆願留。 若有實跡, 則國家當褒以異恩。 崔漢洪, 今爲會寧府使, 若北道節度使有闕, 則如漢洪者, 未易得也。" 領事柳順汀曰: "崔漢洪, 以會寧府使, 可陞爲節度使, 但城底野人之所(贍)
                〔瞻〕
              視, 而以一人爲守令未久, 而陞節度使, 未可也。 人物有數, 請遞會寧。" 上曰: "漢洪母上言曰: ‘不得均勞’ 云, 故下該曹, 該曹以爲不可。" 景舟曰: "鏡城, 六鎭初面也, 野人多居, 用度煩冗, 所任重大, 必擇其有物望者, 差遣也。 金胤文祗純厚, 而無措置之才, 遞任時超遷, 尤未可也。 若無文臣可當者, 則崔命同亦可。" 正言崔命昌曰: "百姓休戚, 係於守令, 當擇賢者。 但人物有數, 豈可盡得其人? 唯勸懲分明而已。 若惠及於民者擢用, 貪殘尤甚者, 雖加顯戮, 未爲不可。" 上曰: "金胤文, 若公議皆以爲不合, 其遞之。"

○己未/御朝講。 持平權福, 以曺潤孫不可陞堂上之意啓之。 領事柳順汀曰: "近者倭奴, 益肆桀驁, 是爲腹心之疾。 撫(禦)
                〔馭〕
              之方, 在邊將, 而專不擇差, 故凌蔑我國如此。 若以秩高者擇差, 則可能鎭服。 北方野人, 則邊將猶能杖之, 而會寧等處, 亦以堂上差之, 況此南方, 備禦最緊? 雖差以堂上, 亦無妨, 爵賞固不可輕授, 然武士不必拘常制也。 前者田霖、金允濟、陸閑之輩, 皆越次陞授, 任渾亦以部將陞堂上, 已有前例, 不獨今日也。 且武士年少之時, 可以擢用, 若志氣衰耗, 則將安用之? 曺潤孫等旣陞堂上, 鎭將之闕, 亦已久矣, 不可遲留。 赴任後雖改正, 今可促令赴任。" 上曰: "大臣豈不計料而啓之?"
地名: 會寧 (咸鏡道, 都護府)
年: 1510.0

○咸鏡北道節度使崔漢洪馳啓曰: "會寧城底居彼人愁隱豆及其兄士的哈、次兄阿多吾等, 爲五寸叔吾道里
              馬奴木哈所侵, 率妻子避亂, 從長城隙處而入, 願上京侍衛, 或移處南方沿邊各官居生, 若不見許, 則欲自縊而死, 不還本土。" 上命議處置之策于大臣等。 金壽童議: "愁隱豆等, 避仇來投之情, 果如所啓, 則甚爲可矜, 若强還送, 彼必失望, 似當從願。 但野人不可使居於內地, 與民雜處。 彼城底野人, 互相報復, 自是常事, 後有力弱者, 援此例皆來請居, 不可盡從其願。 一開其端, 後弊難防。 今愁隱豆等, 令邊將厚饋開諭, 還入送何如?" 柳順汀議: "愁隱豆等, 世居城底, 與我齊民無異, 今爲怨家侵毒, 欲上京侍衛, 或願移居南方, 其情似甚迫切。 若侍朝則不可輕許矣, 於南方絶島, 分置而居, 有何不可? 以近日之事觀之, 朴山同介, 以北虜, 徙居巨濟, 當倭變之時, 挺身力鬪, 功參第一。 愁隱豆, 他日報效, 安知不如朴山同介乎? 其雜處民間, 保無後日之患。" 成希顔議, 類此。 李蓀議: "愁隱豆等三兄弟, 世居會寧城底, 與吾民, 日日相從, 我邊境小大之事, 無不知之, 不應拒之, 使入隔遠胡地。 且無罪於我, 而今被無名之患於彼虜, 不得安接本土, 願爲吾氓, 情理可矜。 彼雖野人, 如非至情, 今當農務極緊之時, 安敢棄生業, 擧家來投乎? 此必不得已避患之事, 似無他疑。 臣意以爲, 來者固當不拒。 可分置於南方防禦緊處, 以助土兵, 擇其中才堪侍衛者, 許令上京從仕何如?" 上從順汀等議。 傳曰: "大臣卒, 百官會葬事, 載在《大典》, 而近無行之者, 恐遂成例。 其收議于政府。" 金壽童議: "大臣卒會葬云, 則百官似若會於葬所以葬, 然葬所隔遠, 則百官勢不得往會。 不可以葬所遠近, 而異其行禮。 依韓明澮會葬例, 各司一員, 以淡服, 就都門外, 祖送爲便。" 柳順汀議: "以《大典》
              《喪葬》條觀之, 大臣卒, 百官宜於葬所會葬。 然葬所有遠近, 若遠則會葬勢難。 旣以遠而不得會葬, 近而可會, 則禮有不同, 依月山大君, 出葬時各司一員, 就都門外, 祖送爲便。" 成希顔議, 類此。 議入, 上從之。

○乙巳/御朝講。 執義金寬、正言李彦浩, 論柳聃年、康仲珍、兪懷哲、李繼福、韓亨允等事, 反覆啓之, 不允。 參贊官李長坤曰: "昨見愁隱豆之議, 他人皆欲許處內地, 金壽童議, 獨以爲華戎雜處, 不可開端, 此萬世經常之論也。 然臣前爲北道評事, 見奴木哈, 居會寧城底。 今觀啓本, 侵責愁隱豆, 使不得安居, 今年農作, 亦皆芟刈, 其勢必不更和輯, 以至於相鬪射殺。 若未得居此, 而入于蒲州, 則其徒衆二十餘口, 反成仇敵。 況今三衛有聲息, 彼得嚮導一人, 爲甚重焉。 凡道路迂直, 軍備虛實, 無不訪問, 且利於分貨, 爭先入寇, 則恐西北生事。 臣意以謂此事, 非如晋
              武帝徙戎於平川。 我朝許居倭奴於三浦之例, 如鏡城、慶源等處, 向化而居者甚多, 捕魚販賣, 無異編氓。 今亦許令分處黃海道, 恐未爲過也。" 上曰: "此言甚當。 前日之議, 欲許處內地, 而臺諫以爲言, 故令開諭還入送矣。 然華戎雜處, 實大可懼, 放寇遺患亦重, 當更廣議。" 仍命還入愁隱豆, 議得于內。 傳于李長坤曰: "所啓野人事, 意欲廣議, 今見啓本及領相議啓, 令更開諭後, 處置未晩, 不須更議。"
地名: 會寧 (咸鏡道, 都護府)
年: 1511.0

○內需司奴注巨伊, 以罪定屬于會寧官。 其母上言以爲: "獨子無兄弟, 請納穀于海邑免放, 以養老女。" 從之。
地名: 會寧 (咸鏡道, 都護府)
年: 1512.0

○左議政柳順汀、右議政成希顔、吏曹判書宋軼、左贊成李蓀、右贊成金應箕、左參贊洪景舟、右參贊辛允武、戶曹判書張順孫、禮曹判書申用漑、兵曹判書鄭光弼、刑曹判書李自健、工曹判書朴說、兵曹參判洪淑、參議李長生等議曰: "每下與奴木哈, 自相讎怨, 打殺其子, 奴木哈又射殺每下。 此自中報復之事, 不關於我國。 而每下之子速古乃等, 居近境, 自其父受職, 世蒙國恩, 今謂其父之死, 其源出於我國人物轉賣之事。 遂生賊謀, 寇掠兩堡軍民, 其罪固重。 今若置而不懲, 非徒長其頑惡, 近居諸種野人, 必竝無畏懼自戢之心, 可卽勦討, 以示國威。 然此小虜, 非深處巨種, 雖不煩兵力, 只勑城底頭頭野人捉來, 亦可易致。 節度使令會寧鎭將, 遣城底頭頭人, 往諭速古乃部落人, ‘每下與奴木哈, 自作讎怨, 互相殺傷, 不關我國, 而速古乃等聚兵入寇, 搶虜軍民, 罪不可赦。 爾等與速古乃, 居同部落, 其作謀起事, 雖小必知。 況今聚黨寇邊, 爾不禁戢, 又不來告其謀, 爾亦罪同。 將擧兵問罪, 但慮無罪之徒, 竝被誅戮, 姑待汝捉拿以來, 其速根捕來獻。 雖速古乃等, 自知其罪, 逃匿他處, 其蹤跡去留, 爾無不知, 卽宜聽命, 無貽後悔。’ 又招諭莾哈, ‘國家以爾爲酋長, 待之甚厚, 爵位亦不次以授。 爾宜戒戢管下, 捍外衛內, 以報國恩。 今爾管下速古乃, 聚兵作寇, 爾豈不知? 而無意禁戢, 此豈國家待爾之意耶?’ 且曰: ‘速古乃入寇之謀, 初不相知, 入寇之後, 爾宜捉捕來獻, 以置於罪。 而縱管下寇掠, 任其所爲, 茫若不知其所犯者, 爾心亦不可知。 其速捉致, 以聽國家處分。 不爾則國家待爾, 亦不小饒。’ 反覆開說, 其所答之辭及聽命與否, 詳悉馳啓後, 更議施行。" 順汀等又啓曰: "謂之更議者, 城底頭頭人, 往諭而不聽, 且莾哈亦不禁戢, 則不可置而不論, 不得已往征其罪。 今若議征, 則邊將必與頭頭野人, 不力捕入寇之人。 以臣等之議, 先諭于彼, 以待馳啓, 然後更議。" 傳曰: "依議施行。"

○咸鏡北道節度使柳湄馳啓: "每下子弟, 雖連續鼠竊, 而本道飢荒, 人馬疲困, 追逐勢難, 故令五鎭城底彼人, 徵聚同征, 彼人等咸叩頭曰: ‘每下受職中樞, 仰國歸順, 而擄賣朝鮮人, 事覺爲奴木哈所害。 而其子弟妄量發憤, 犯邊作賊, 不恭莫甚。 各當詳聞今敎辭緣, 盡心效死。’ 云。 但每下子弟, 居會寧鎭一日餘程, 而如此作賊鼠竊難禁, 故旣令徵聚入征矣。 且雖以狄攻狄, 而事關於邊鎭, 故臣到會寧鎭防禦。"

○乙酉/咸鏡北道節度使尹熙平, 以道內防禦諸事, 條列以啓者八。 上以熙平所啓, 命吏、兵曹、戶曹堂上及知邊事宰相會議。 左議政柳順汀、右議政成希顔、左贊成李蓀、右贊成金應箕、左參贊洪景舟、右參贊鄭光弼、吏曹判書宋軼、兵曹判書辛允武、參判洪淑、同知中樞府事李秉正、工曹參判崔漢洪議: "烽燧軍不在候望處所, 驛吏不卽傳邊報, 且不給馬, 以致失誤軍機, 赴防軍士, 累次闕防, 以致守禦疎虞。 其罪皆重, 固宜痛懲。 然非臨敵當陳之時, 則不可擅殺, 隨其所犯輕重科斷, 其中已甚者, 啓聞施行。 凡干軍務, 不檢擧懶慢守令, 節度使亦宜啓罷, 不須別遣宣傳官治罪。 一, 內需司奴子, 亦隷雜色軍, 當有警急, 赴防似合, 但不可一依軍士例赴防也。 其能射者試抄預養, 如値賊變緊急時, 用以助防爲當。 其貢米, 已令限五年輸納所在官, 以補軍資, 限盡更議施行。 一, 本道年壯才疎校生, 定軍役事, 已受敎行移。 明川、吉城, 本是一州, 頃因事故, 分爲二縣。 今還合置, 猶舊時也, 有何弊焉? 革廢未久, 遽爾復立, 政令不一, 事體未便。 但奴婢官屬, 徙居明川, 安業甚久, 一朝棄舊業, 一切移徙, 恐起怨咨。 請待年豐, 漸令移居, 毋使失業。 一, 軍糧其在南方者, 當漸輸北, 其在北者, 不應移置於南。 今南官軍糧, 已令輸入北道, 其軍資不足如會寧、富寧、鏡城、吉州等鎭, 爲先輸入。 北道牟種備給事, 依所啓爲當。 一, 本道軍卒貧窮, 軍裝未能自辦。 前日武庫軍器, 累次下送頒給, 許多軍卒, 豈得均受? 弓絃、弓子、長片箭, 令該司量宜磨鍊, 下送分給。 且長片箭竹, 裁斷輸送兩界, 計軍士數, 各一部分給事, 受敎行移已久, 而迄未輸送。 請令該司督送。 一, 潼關屯田所出, 分付各官, 春納行營, 弊果不貲。 節度使行營支供, 令各官依前輸納, 其屯田亦宜還屬潼關。 但所出甚多, 不可盡爲僉使支用所費, 每年租一百石, 輸入穩城, 補軍資爲便。" 傳曰: "依議施行。"

○乙卯/義禁府堂上宋軼、李蓀、安潤德等啓曰: "本府所囚會寧浦萬戶吳允成, 前日憲府推考時, 諱而不直招, 今本府推時, 乃云以堂參納物徵之。 故刑訊二次, 則猶云堂參禮物云。 臣等以事狀見之, 別無違端, 而堂參禮物之事, 方今以例事成風, 此事似非入己, 乃以堂參徵之也。 且臣等之意以爲, 允成若自入己, 則何敢公然定差, 使於軍士二百名, 各收半匹, 至於如是乎? 其爲堂參所用明矣。 雖以堂參而徵之, 亦有相當罪律矣, 以何罪照律乎? 取稟。" 又啓曰: "府囚玉鍾
              
                【內禁衛金珏妻也。】
              淫(汗)
                〔奸〕
              
              李善敬事狀, 出於(玉鐘)
                  〔玉鍾〕
                
              婢子延今之口, 今以刑推事判下。 大抵奴婢告家長, 則以子孫告祖父母及父母之律論之。 親屬條云: ‘奴婢雇工, 爲家長隱諱者勿論。’ 《大典》云: ‘奴婢告家長者, 謀叛外處絞。’ 夫奴主之間, 係於綱常, 故立法如此。 若刑推延今, 問其主所犯, 則綱常毁矣。 勿推延今何如?" 傳曰: "吳允事, 以徵堂參罪照律, 延今後勿刑推。"